ທ່ານ Abe ກ່າວວ່າ ຍີ່ປຸ່ນ ພວມແຂ່ງກັບເວລາ ຫາທາງ ໃຫ້ກຸ່ມລັດ​ອິສລາມ ປ່ອຍຕົວປະກັນ
ນາຍົກລັດຖະມົນຕີ Abe ບອກພວກນັກຂ່າວວ່າ ທ່ານໄດ້ສັ່ງການ ໃຫ້ພວກເຈົ້າໜ້າທີ່ ດຳເນີນການທຸກສິ່ງຢ່າງ ເພື່ອໃຫ້ມີການ ປ່ອຍຕົວປະກັນ ຊາວຍີ່ປຸ່ນ 2 ຄົນ
ນາຍົກລັດຖະມົນຕີຍີ່ປຸ່ນ ທ່ານ Shinzo Abe ກ່າວວ່າ ປະເທດ ຂອງທ່ານແມ່ນພວມ “ແຂ່ງຂັນກັບເວລາ” ເພື່ອຫາທາງປ່ອຍຕົວ ປະກັນ ທີ່ທາງກຸ່ມລັດອີສລາມຈັບຕົວໄປ ເພື່ອຮຽກຄ່າໄຖ່ ໃນ ຈຳນວນເງິນ 200 ລ້ານໂດລ່າ ທ່ານ Abe ໄດ້ບອກກັບພວກນັກຂ່າວ ໃນໂຕກ່ຽວວ່າ ທ່ານໄດ້ ສັ່ງການໃຫ້ພວກເຈົ້າໜ້າທີ່ ໝູນໃຊ້ ທຸກວິທີທາງການທູດ ເພື່ອຄ້ຳປະກັນໃນການປ່ອຍຕົວ ທ້າວ Kenji Goto ແລະທ້າວ Haruna Yakawa ກຸ່ມລັດອີສລາມ ໄດ້ນຳວີດີໂອ ອອກເຜີຍແຜ່ໃນວັນອັງຄານວານນີ້ ໂດຍລະບຸວ່າ ພວກເຂົາເຈົ້າຈະສັງຫານຊາຍທັງສອງຄົນ ທຖ້າວ່າຍີ່ປຸ່ນບໍ່ຍອມຈ່າຍເງິນຮຽກຄ່າໄຖ່ ພາຍໃນ 72 ຊົ່ວໂມງ ໂດຍເອົາການຂົ່ມຂູ່ຕໍ່ຍີ່ປຸ່ນເປັນເງື່ອນໄຂໃນອັນທີ່ພວກ ເຂົາເອີ້ນວ່າ ການສະໜັບສະໜຸນໃນຄວາມພະຍາຍາມຕໍ່ສູ້ກັບກຸ່ມດັ່ງກ່າວຂອງຍີ່ປຸ່ນນັ້ນ ນາຍົກລັດຖະມົນຕີ ໄດ້ກ່າວໃນວັນພຸດມື້ນີ້ວ່າ “ຍີ່ປຸ່ນຈະບໍ່ຍອມກົ້ມຫົວໃຫ້ພວກກໍ່ການ ຮ້າຍເດັດຂາດ” ທ່ານໄດ້ປະຕິຍານວ່າ ຈະໃຫ້ເງິນຊ່ອຍເຫຼືອ ຈຳນວນ 200 ລ້ານໂດລ່າ ທີ່ບໍ່ແມ່ນທາງທະຫານ ຕໍ່ບັນດາປະເທດທັງຫຼາຍ ທີ່ໄດ້ຮັບຜົນກະທົບ ຈາກກຸ່ມຫົວຮຸນແຮງຈັດຊາວ ຊຸນນີ ນັ້ນ ຍີ່ປຸ່ນ ບໍ່ໄດ້ປະກອບສ່ວນເຂົ້າຮ່ວມກຸ່ມແນວໂຮມໂດຍກົງເພື່ອຕໍ່ສູ້ກັບກຸ່ມກະບົດໃນຊີເຣຍ ແລະອີຣັກ ແຕ່ແນວໃດກໍຕາມ ປະຊາຊົນຊາວຍີ່ປຸ່ນທີ່ໄດ້ຖືກສັງຫານໂດຍພວກກະບົດ ລັດອີສລາມໃນການໂຈມຕີທີ່ຮູ້ກັນຢ່າງທົ່ວເຖິງນັ້ນແມ່ນ ການໂຈມຕີໂຮງງານແກ໊ສ ທີ່ Algeria ໃນປີ 2013 ຊຶ່ງຍັງຜົນໃຫ້ມີຊາວຍີ່ປຸ່ນ 10 ຄົນເສຍຊີວິດ